CELEX: 52021DP0364
Language: ro
Date: 2021-09-14 00:00:00
Title: Decizia Parlamentului European din 14 septembrie 2021 privind cererea de apărare a privilegiilor și imunităților lui Guy Verhofstadt (2021/2030(IMM))

11.3.2022   
            
            
               RO
            
            
               Jurnalul Oficial al Uniunii Europene
            
            
               C 117/188
            
         
      P9_TA(2021)0364
      Cererea de apărare a privilegiilor și imunităților lui Guy Verhofstadt
      Decizia Parlamentului European din 14 septembrie 2021 privind cererea de apărare a privilegiilor și imunităților lui Guy Verhofstadt (2021/2030(IMM))
      (2022/C 117/19)
      
         Parlamentul European,
      
                  —
               
               
                  având în vedere cererea lui Guy Verhofstadt din 12 martie 2021, comunicată în ședința plenară din 24 martie 2021, privind apărarea privilegiilor și imunităților sale în cadrul procedurii penale ce urmează a fi inițiată de Parchetul districtual al Republicii de pe lângă tribunalul din Trento (Italia),
               
            
                  —
               
               
                  în urma audierii lui Guy Verhofstadt, în conformitate cu articolul 9 alineatul (6) din Regulamentul său de procedură,
               
            
                  —
               
               
                  având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
               
            
                  —
               
               
                  având în vedere Hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019 (1),
               
            
                  —
               
               
                  având în vedere articolul 5 alineatul (2), articolul 7 și articolul 9 din Regulamentul său de procedură,
               
            
                  —
               
               
                  având în vedere raportul Comisiei pentru afaceri juridice (A9-0238/2021),
               
            
                  A.
               
               
                  întrucât Guy Verhofstadt, deputat în Parlamentul European, a solicitat ca imunitatea sa parlamentară să fie apărată în legătură cu o procedură penală ce urmează să fie inițiată împotriva sa de Parchetul districtual al Republicii de pe lângă tribunalul din Trento (Italia) pentru presupusa defăimare ce ar fi avut loc prin intermediul unei rețele de socializare; întrucât Parchetul districtual al Republicii de pe lângă tribunalul din Trento și-a încheiat ancheta preliminară cu privire la acest cauză la 22 decembrie 2020;
               
            
                  B.
               
               
                  întrucât, la 13 februarie 2020, Guy Verhofstadt a postat pe propriul profil de Twitter următorul mesaj tweet: „Matteo Salvini este acuzat de reținerea ilegală a unor migranți pe mare după ce au fost salvați de Gregoretti. Bravo Italia! Trebuie să se facă dreptate. Să sperăm că același lucru se va întâmpla și cu corupția masivă la care a luat parte și care a implicat mită legată de petrol rusesc!”
                  
               
            
                  C.
               
               
                  întrucât, prin aceste remarci, Guy Verhofstadt l-ar fi defăimat pe deputatul în Parlamentul italian, potrivit definiției de la articolul 595 alineatul (1) și alineatul (3) din Codul penal italian;
               
            
                  D.
               
               
                  întrucât articolul 8 din Protocolul nr. 7 privind privilegiile și imunitățile Uniunii Europene prevede că deputații în Parlamentul European „nu pot fi cercetați, reținuți sau urmăriți datorită opiniilor sau voturilor exprimate în cadrul exercitării funcțiilor lor”;
               
            
                  E.
               
               
                  întrucât Parlamentul European are o mare marjă de apreciere în cazul unei decizii privind o cerere de apărare a imunității primită din partea unui deputat (2);
               
            
                  F.
               
               
                  întrucât, în conformitate cu articolul 5 din Regulamentul său de procedură, în exercitarea competențelor sale în ceea ce privește privilegiile și imunitățile, Parlamentul acționează pentru prezervarea integrității sale ca adunare legislativă democratică și asigurarea independenței deputaților în îndeplinirea atribuțiilor care le revin;
               
            
                  G.
               
               
                  întrucât o declarație făcută de un deputat în afara Parlamentului European poate constitui o opinie exprimată în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene, în cazul în care cuprinde o evaluare subiectivă care are o legătură directă și evidentă cu exercitarea funcțiilor deputatului respectiv în Parlamentul European; întrucât, prin urmare, trebuie să se stabilească dacă aceasta este, sau nu, situația în funcție de natura și conținutul declarației, și nu de locul în care a fost făcută;
               
            
                  H.
               
               
                  întrucât natura specifică, dar și conținutul declarației ar trebui, de asemenea, să fie evaluate în funcție de contextul său, precum și de rolul și funcția respectivă din care deputatul a făcut-o;
               
            
                  I.
               
               
                  întrucât declarațiile făcute de Guy Verhofstadt în tweetul său au fost făcute în mod clar în calitatea sa de deputat în Parlamentul European, de pe contul său de Twitter, care, potrivit dlui Verhofstadt, este rezervat exclusiv comunicării sale politice în contextul exercitării mandatului său de deputat în Parlamentul European;
               
            
                  J.
               
               
                  întrucât, în prezent, dezbaterea politică la care participă deputații în Parlamentul European în exercitarea mandatului lor, are loc din ce în ce mai mult și în afara clădirilor Parlamentului, inclusiv pe internet sau prin utilizarea rețelelor de socializare, cum ar fi Twitter;
               
            
                  K.
               
               
                  întrucât această declarație a fost făcută în contextul mai larg al dezbaterii politice, al cărei subiect este recurent în plenul Parlamentului European, având loc și în numeroase organe de presă;
               
            
                  L.
               
               
                  întrucât, în acest context, Guy Verhofstadt a exprimat opinii similare pe internet, atât înainte, cât și după declarația de pe Twitter în cauză, de exemplu pe Facebook în ianuarie 2019, cu mai mult de un an înainte de declarația de pe Twitter, cu privire la presupusele legături ale dlui Salvini cu Rusia (3) sau atunci când dl Verhofstadt a făcut declarații câteva luni mai târziu, într-un context politic similar, în cadrul dezbaterii în plen privind starea Uniunii din 16 septembrie 2020;
               
            
                  M.
               
               
                  întrucât, în acest context, se poate considera că există o legătură directă și evidentă între declarația în cauză și mandatul parlamentar al lui Guy Verhofstadt în calitate de deputat în Parlamentul European;
               
            
               
                  1.
               
               
                  hotărăște să apere privilegiile și imunitățile lui Guy Verhofstadt;
               
            
               
                  2.
               
               
                  încredințează Președintelui sarcina de a transmite prezenta decizie, precum și raportul comisiei competente autorităților italiene și lui Guy Verhofstadt.
               
            
         (1)  Hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C 200/07 și C-201/07, ECLI:EU:C:2008:579; Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C163/10, ECLI: EU:C:2011:543; Hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23; Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.
      
         (2)  Cauza T-42/06, Gollnisch/Parlamentul, citată mai sus, punctul 101.
      
         (3)  Postare pe Facebook, 9 ianuarie 2019: „Niciun tricou cu Putin astăzi pentru dl Salvini! Mai degrabă o uniformă de poliție. Dar dl Salvini are un pact cu partidul Rusia unită al lui Putin și poporul polonez nu poate avea încredere în el.”